钦定古今图书集成/理学汇编/文学典/第033卷 > 张充
## 钦定古今图书集成/理学汇编/文学典/第033卷 > 张充

按《梁书》本传：“充字延符，吴郡人。父绪，齐特进金紫光
禄大夫，有名前代。充少时，不持操行，好逸游。绪尝请
假还吴，始入西郭，值充出猎，左手臂鹰，右手牵狗，遇
绪船至，便放绁脱韝，拜于水次。绪曰：‘一身两役，无乃
劳乎’？充跪对曰：‘充闻三十而立，今二十九矣，请至来
岁而敬易之’。绪曰：‘过而能改，颜氏子有焉’。及明年，便”
修身改节，学不盈载，多所该览，尤明《老》《易》，能清言。与
从叔稷俱有令誉。起家抚军行参军，迁太子舍人，尚
书殿中郎，武陵王友。时尚书令王俭当朝用事，武帝
皆取决焉。武帝尝欲以充父绪为尚书仆射，访于俭。
俭对曰：“张绪少有清望，诚美选也。然东士比无所执，
绪诸子又多薄行，臣谓此宜详择。”帝遂止。先是，充兄
弟皆轻侠，充少时又不护细行，故俭言之。充闻而愠，
因与俭书曰：“吴国男子张充致书于琅邪王君侯侍
者，顷日路长，愁霖韬晦，凉暑未平，想无亏摄。充幸以
鱼钓之闲，镰采之暇，时复以卷轴自娱，逍遥前史，纵
横万古，动默之路多端，纷纶百年，升降之徒不一。故
以圆行方止，器之异”也；金刚水柔，性之别也。善御性
者，不违金水之质；善为器者，不易方圆之用。所以北
海挂簪带之高，河南降玺言之贵。充生平少偶，不以
利欲干怀，三十六年，差得以栖贫自澹。介然之志，峭
耸霜崖，确乎之情，峰横海岸。彯缨天阁，既谢廊庙之
华；缀组云台，终惭衣冠之秀。所以摈迹江皋，阳狂陇
畔者，实由气岸疏凝，情涂狷隔。独师怀抱，不见许于
俗人；孤秀神崖，每邅回于在世。故君山直上，蹙压于
当年。叔阳《敻举》，“乎千载。充所以长群鱼鸟，毕影
松阿。半顷之田，足以输税；五亩之宅，树以桑麻。”啸歌
于川泽之间，讽咏于渑池之上，泛滥于渔父之游，偃
息于卜居之下。如此而已，充何识焉？若夫惊岩罩日，
壮海逢天，竦石崩寻，分危落仞。桂兰绮靡，丛杂于山
幽；松柏森阴，相缭于涧曲。元卿于是乎不归，伯休亦
以兹长往。若乃飞竿钓渚，濯足沧洲，独浪烟霞，高卧
风月。悠悠琴酒，岫远谁来？灼灼文谈，空罢方寸。不觉
郁然千里，路阻江川，每至西风，何尝不眷？聊因疾隙，
略举诸襟，持此片言，轻枉高听。丈人岁路未强，学优
而仕，道佐苍生，功横海望。入朝则协长倩之诚，出议
则抗仲子之节，可谓盛德维时，孤松独秀者也。素履
未详，“斯旅尚眇。”茂陵之彦，望冠盖而长怀；霸山之氓，
伫衣车而耸叹，得无惜乎！若鸿装撰御，鹤驾轩空，则
岸不辞枯，山被其润。奇禽异羽，或岩际而逢迎；弱雾
轻烟，乍林端而庵蔼。东都不足奇，南山岂为贵，充昆
西之百姓，岱表之一民，蚕而衣，耕且食，不能事王侯；
觅知己，造时人，骋游说，蓬转于屠博之间，“其欢甚矣。
丈人早遇承华，中逢崇礼，肆上之眷，望溢于早辰；乡
下之言，谬延于造次。然举世皆谓充为狂，充亦何能
与诸君道之哉！是以披闻见，扫心胸，述平生，《论语默》，
所以通梦交魂，推衿送抱者，其唯丈人而已。关山敻
阻，书罢莫因，倘遇樵者，妄尘执事。”俭言之武帝，免充
官，废处久之。后为司徒谘议参军，与琅邪王思远、同
郡陆慧晓等并为司徒竟陵王宾客。入为中书侍郎，
寻转给事黄门侍郎。明帝作相，以充为镇军长史。出
为义兴太守，为政清静，民吏便之。寻以母忧去职，服
阕，除太子中庶子，迁侍中。义师近次，东昏召百官入
宫省，朝士虑祸，或往来酣宴，充独居侍中省，不出阁。
城内既害东昏，百官集西锺下，召充不至。高祖霸府
开，以充为大司马谘议参军，迁梁王国郎中令、祠部
尚书，领屯骑校尉，转冠军将军、司徒左长史。天监初，
除太常卿，寻迁吏部尚书，居选称为平允。俄为散骑
常侍、云骑将军，寻除晋陵太守，秩中二千石。征拜散
骑常侍、国子祭酒。充长于义理，登堂讲说，皇太子以下皆至。时王侯多在学，执经以拜，充朝服而立，不敢
当也。转左卫将军，祭酒如故。入为尚书仆射，顷之，除
云麾将军、吴郡太守。下车恤贫老，故旧莫不欣悦。以
疾自陈，征为散骑常侍、金紫光禄大夫。未及还朝，十
三年，卒于吴，时年六十六。诏赠侍中、护军将军，谥穆
子。子最嗣。